Tomáš, Erik, minister práce, sociálnych vecí a rodiny SR (2024-02-09):
Ďakujem veľmi pekne. Kolega a kolegyne, tak mi dovoľte uviesť návrh zákona o centrálnom informačnom systéme štátnej služby a o zmene a doplnení zákona o štátnej službe a o zmene a doplnení niektorých zákonov v znení neskorších predpisov. Tu chcem uviesť, že pripravil tento zákon úrad vlády, ale teraz som tu procesne, čiže naozaj som bol učený, keďže úrad vlády, samozrejme, nemôže niečo také predložiť, takže v tomto prípade som bol od začiatku určený na predloženie tohto zákona. Vláda Slovenskej republiky predkladá na rokovanie Národnej rady Slovenskej republiky vládny návrh zákona o centrálnom informačnom systéme štátnej služby a o zmene a doplnení zákona o štátnej službe a o zmene a doplnení niektorých zákonov v znení neskorších predpisov, ako som už povedal. Cieľom predloženého návrhu zákona je zmena a doplnenie právnej regulácie potrebnej k spusteniu a prevádzky komplexného riešenia centrálneho informačného systému štátnej služby. Centrálny informačný systém bol vybudovaný z finančných prostriedkov štrukturálnych fondov Európskej únie na základe zmluvy o poskytnutí nenávratného finančného prostriedku a pre Úrad vlády Slovenskej republiky tento projekt zabezpečovala Národná agentúra pre sieťové a elektronické služby. Centrálny informačný systém bude informačným systémom verejnej správy, ktorého služby bude využívať všetkých 215 služobných úradov v Slovenskej republike. Úrad vlády Slovenskej republiky a časť služieb bude dostupná aj verejnosti. Správcom tohto systému bude Úrad vlády Slovenskej republiky a bude prevádzkovaný vo vládnom cloude. V roku 2017 bola zriadená a uvedená do tzv. pilotnej prevádzky časť centrálneho informačného systému, konkrétne register výberových konaní, register úspešných absolventov, register nadbytočných štátnych zamestnancov a nástroj na zabezpečovanie elektronických výpisov z registra trestov. V tomto rozsahu je centrálny informačný systém prevádzkovaný aj v súčasnosti na ústrednom portály verejnej správy prostredníctvom Národnej agentúry pre sieťové a elektronické služby. Existujúca spustená časť centrálneho informačného systému bude plne nahradená novým centrálnym informačným systémov zriadeným podľa predloženého vládneho návrhu zákona. Nový centrálny informačný systém bude pozostávať z verejného a interného portálu, ktorý bude obsahovať sedem modulov a päť registrov. Primárnym zdrojom údajov pre dátovo najväčšie moduly, modul služobných úrad a modul štátnych zamestnancov, bude prostredníctvom integrácie centrálny ekonomický systém. Nový verejný portál zvýši elektronizáciu vybraných úkonov, najmä zjednoduší občanom a štátnym zamestnancom podávanie niektorých žiadostí a umožní ich podať elektronicky. Verejný portál bude ďalej slúžiť ako jednotná platforma, na ktorej bude Úrad vlády Slovenskej republiky zverejňovať rôzne výstupy a informácie v oblasti štátnozamestnaneckých vzťahov. V rámci interného portálu sa vytvoria nové nástroje pre služobné úrady, ktoré zefektívnia ich prácu. Napríklad sa zlepší a zrýchli administrácia výborového konania, sprístupnia sa služobným úradom databázy absolventov a bývalých štátnych zamestnancov za účelom posilnenia ich zamestnávania, umožní sa elektronicky zabezpečovať nielen výpis z registra trestov, alebo odpis registra trestov a mnohé iné. V neposlednom rade má nový centrálny informačný systém slúžiť Úradu vlády Slovenskej republiky ako gestorovi štátnej politiky a príslušnej legislatívy v oblasti štátnozamestnaneckých vzťahov ako zdroj údajov a informácií na prípravu, tvorbu a rozvoj politiky v oblasti štátnej služby na základe dôkazov. Vzhľadom na špecifický predmet právnej úpravy, ktorým je zriadenie, obsah, správa a prevádzka informačného systému, rozsah prístupu do informačného systému, poskytovanie údajov do a z informačného systému a pracúvanie osobných údajov v systéme, sa navrhuje právna regulácie nového centrálnej informačného systému v samotnom zákone. V nadväznosti na právnu úpravu tohto informačného systému je nevyhnutná a súčasná novelizácia zákona o štátnej služby, najmä vo vzťahu k obsadzovanie štátnozamestnaneckých miest. Účinnosť predkladaného návrhu zákona navrhuje od 1. júna 2024, kedy bude spustený centrálny informačný systém do plnej prevádzky, pričom sa však povinnosť služobných úradov poskytovať údaje do modulu štátnych zamestnancov a do modulu služobných úradov odkladá na 1. júl 2025 za účelom vytvorenia dostatočného časového priestoru nevyhnutného na realizáciu všetkých nevyhnutných úkonov. Návrh zákona bude mať negatívny vplyv na rozpočet verejnej správy, ktorý bude rozpočtovo zabezpečený, pozitívny vplyv na informatizáciu spoločnosti a na služby verejnej správy na občana a pozitívny a negatívny na procesy služieb vo verejnej správe. Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu, so zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Návrh zákona bol predmetom riadneho medzirezortného pripomienkového konania. Bol prerokovaný na Legislatívnej rade vlády Slovenskej republiky a dňa 10. januára 2024 bol prerokovaný a schválený vládou Slovenskej republiky. Ďakujem pekne.